**МОТИВИ ЗА**

**ИЗМЕНЕНИЕ НА ДОКУМЕНТА ЗА КРИТЕРИИ ЗА ПОДБОР ПО МЕРКИТЕ ПО ПРОГРАМАТА ЗА МОРСКО ДЕЛО, РИБАРСТВО И АКВАКУЛТУРИ 2021-2027 (ПМДРА)**

1. **Изменение на критериите за подбор на проектни предложения по вид дейност 1.6.1. „Специфично оборудване на риболовния кораб, дейности и иновации, целящи опазването на околната среда и на биоразнообразието“**

Управляващият орган предлага промяна в точките на критерий 8 - от 10 на 50. Инсталирането на изкуствено създадени от човека подводни структури (рифове) осигурява пряк ефект именно върху подобряването на биоразнообразието в Черно море и съхраняването на популациите на ценни и важни видове. Увеличаването на точките за този критерий ще позволи самостоятелното извършване дейността, като по този начин ще се осигури пряк и краткосрочен ефект върху биоразнообразието с подкрепата на ПМДРА. Промяната позволява постигането на тези нужди на приоритет 1 за добър екологичен статус на Черно море, заложени в програмата, без да е задължително притежаването на риболовен кораб.

Увеличава се и общият брой на точките на критериите по този вид дейност.

1. **Изменение на критериите за подбор на проектни предложения по вид дейност 2.1. „Продуктивни инвестиции и иновации в аквакултурите“**

Управляващият орган предлага да бъде променен максималния интензитет за инвестиции в устойчиви аквакултури съобразно максималния размер на БФП, посочен в Приложение III на регламент (ЕС) 2021/1139.

Планира се през 2025 г. да бъде обявен самостоятелен прием за иновации в аквакултурите. В тази връзка се добавя интензитетът на помощта за проектни предложения за иновации и интензитетът за проекти с колективен характер.